Бейла Кун

**Бейла Кун** (), родженый **Бейла Когн** (; 20. фебруар 1886 — †30. август  1938) быв мадярскый комунистичный револуционарь и политик, фактичный лидер Мадярской Совѣтской Републикы, котра екзистовала 133 днѣ, пак по падѣ мадярской револуции емигровав до Совѣтского Союза, де быв функционарьом Комунистичной Интернационалы и Предсѣдником Револучного Комитета Крыма, организатором и активным участником Червеного Терора на Крымѣ (1920-1921).

## Дѣяня в Мадярщинѣ
Быв сыном сельского нотаря Шаму Когна, приходника з Галича, жидовской народности але безучастного ку вѣрѣ. Бейла Когн од скорой молодости быв активный в социал-демократичной политицѣ в Ардялѣ, а пак в Будапештѣ. Закончив коложварску калвинску середну школу и зачав штудовати право на коложварской универзитѣ, але в року 1904 лишив штудии и зачав працовати яко новинарь под псевдом *Бейла Кун*, котрое пак позднѣйше стало его официалным именем. Вецераз ставав перед судом за свои статьи, в року 1907 одбыв в арештѣ повроку. Лишив новинарство, а заняв пост секретаря Роботницкого секурацийного фонда, де неодовго быв прилапленый на спроневѣрѣ, але не пошов до арешту, бо вернув грошѣ.

В року 1913 побрав ся з Иренов Гал, учительков музикы.

В зачатку Первой свѣтовой войны быв позваный до войска, а в року 1916 в России трафив до заятя. Там ся спознав зоз болшевиками, вступив до их партии, а замерьковав го ай сам Ленин, котрый го послав на школованя в револучной тактицѣ. Кун ся вернув до Мадярщины по роспадѣ Австро-Мадярщины, заложив Мадярску комунистичну партию и комунистичны новинкы. Во фебруарѣ 1919 быв всадженый до арешту, але было му дозволено одты вести дале комунистичну партию. Вывинув широку пропаганду, в котрой было сполоченске подбурьованя споене з обѣцянками, же кедь они достануть владу, прийде им на помочь совѣтска Россия против румынского войска, котре забирало все векшу часть Мадярщины.

20. марца 1919 быв выпущеный з арешту и формално заняв пост Народного комисаря загранича, еден час и Народного комисаря обороны, але фактично быв лидером комунистичной Мадярской Совѣтской Републикы, котра продержала ся 133 днѣ. За тот час забили в штатариалном поступованю найменше 590 особ, меджи котрыма 200 были педагогы, а 34 «жидовскы буржуи»

Наперек своей величезной енегрии и хытрости, Бейла Кун быв затвердѣлый догматик, хотѣв моменталный резултат и терористичныма методами одвернув од себе векшину обывательства. Россия на помочь не пришла. Комунистичный режим скраховав 1. августа 1919 и Бейла Кун з другыма народныма комисарями утѣк до Австрии.

## Дѣяня в заграничу
В Австрии тогдышна социал-демократична влада интерновала их, а подля споминок его жены, укрыла их раз в замку Карлштайн, а пак дале в психичной болници Штайнгоф, жебы захранити им живот перед групов помсты, котра их мала забити. 

Бейла Кун быв выпущеный до России в юлу 1920, а в новембрѣ достав пост Предсѣдника Револучного Комитета Крыма, де въедно зоз секретарьков Крымского комитета болшевицкой партии Землячков организовав червеный терор. Про зачаток были забиты около 50 тысяч заятых антиболшевикох и воякох Бѣлой Гарды генерала Врангеля, котры повѣровали обѣцяной болшевиками амнестии и доброволно пошли до заятя. Дале были забиты мѣстны обывателе, во великой мѣрѣ крымскы Татары, число тых жертв было 60 аж 70 тысяч. 

Од марца 1920 Кун, бывши на ведучых постах в Комунистичной Интернационалы, усиловав ся робити револуцию в Германии и Австрии, але без успѣху. В конци 1930-х, коли Сталин рѣшив зликвидовати стару ленинску гарду, 28. юна 1937 Бейла Кун быв арештованый НКВД и обвиненый з контрареволучной чинности, тяжко мученый, а 29. августа 1938 Найвысшым Судом СССР засудженый на смерть.

## Жерела и одказы
* Borsányi György: Kun Béla. Budapest, Kossuth Könyvkiadó, 1979. 
* Béla Kun, Hungarian communist leader. //Encyclopaedia Britannica 
* Мемориал: список жертв, Кун Б.М. 
* Едиге Киримал: Знищѣня крымскых Татарох. International Committee for Crimea 

## Референции

Катеґорія:История Мадярщины
Катеґорія:Політічны лідеры
Катеґорія:Комунизм